CELEX: 32020R0038
Language: bg
Date: 2020-01-16 00:00:00
Title: Регламент за изпълнение (ЕС) 2020/38 на Комисията от 16 януари 2020 година за установяване на техническите оперативни изисквания за записването, формата и предаването на информация съгласно Регламент (ЕС) 2017/2403 на Европейския парламент и на Съвета относно устойчивото управление на външните риболовни флотове

17.1.2020   
               
               
                  BG
               
               
                  Официален вестник на Европейския съюз
               
               
                  L 13/15
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/38 НА КОМИСИЯТА
         от 16 януари 2020 година
         за установяване на техническите оперативни изисквания за записването, формата и предаването на информация съгласно Регламент (ЕС) 2017/2403 на Европейския парламент и на Съвета относно устойчивото управление на външните риболовни флотове
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (1) (Регламента относно УУВРФ), и по-специално член 40, параграф 2 от него,
         като има предвид, че:
         
                     (1)
                  
                  
                     В Регламента относно УУВРФ се предвижда приемането на актове за изпълнение, с които се установяват техническите оперативни изисквания за записването, формата и предаването на информацията, посочена в дялове II, III и IV от същия регламент.
                  
               
                     (2)
                  
                  
                     Съгласно член 40 от Регламента относно УУВРФ обменът на информацията, посочена в дялове II, III и IV от същия регламент се извършва в електронен формат. Целесъобразно е да се установят изискванията за електронното попълване и предаване на тези данни и да се уточни техният формат, както и да се определи процедурата за промени на формата.
                  
               
                     (3)
                  
                  
                     Съгласно Регламент за изпълнение (ЕС) 2017/218 на Комисията (2) държавите членки представят на Комисията информация за собствеността, за характеристиките на корабите и уредите, както и за дейността на риболовните кораби на Съюза, плаващи под тяхно знаме. Наличната в тази база данни информация следва да се използва за обмена на информация относно разрешенията за риболов, изискван съгласно Регламента относно УУВРФ.
                  
               
                     (4)
                  
                  
                     Информацията в базата данни на Съюза за разрешения за риболов, създадена в съответствие с член 39 от Регламента относно УУВРФ, може да съдържа лични данни, включително идентификатори на корабите и имена и координати за връзка на корабособствениците. Обработката на тези лични данни е необходима за ефективното управление на обмена на данни и информация съгласно Регламента относно УУВРФ. Следва да се гарантира, че определените в регламенти (ЕС) 2018/1725 (3) и (ЕС) 2016/679 (4) на Европейския парламент и на Съвета задължения, които са свързани със защитата на личните данни, се спазват по всяко време и на всички равнища. С цел да се гарантира устойчивото управление на външния риболовен флот и на риболова във водите на ЕС от страна на кораби, плаващи под знамето на трета държава, е необходимо данните да се съхраняват в продължение на 10 години. В определени случаи данните следва да се съхраняват в продължение на над 10 години.
                  
               
                     (5)
                  
                  
                     На държавите членки следва да се даде достатъчно време да адаптират своите национални системи към новите изисквания за данни, установени в настоящия регламент.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            ОБЩИ РАЗПОРЕДБИ
         
         
            Член 1
            Предмет
            В настоящия регламент се установяват техническите оперативни изисквания за записването, формата и предаването на информацията, посочена в член 40, параграф 2 от Регламента относно УУВРФ.
         
         
            Член 2
            Определения
            
               1.   За целите на настоящия регламент се прилагат определенията съгласно член 3 от Регламента относно УУВРФ.
            
            
               2.   Освен това за целите на настоящия регламент се прилагат следните определения:
               
                           а)
                        
                        
                           „база данни на риболовния флот на Съюза“ означава воденият от Комисията регистър, съдържащ информацията за всички риболовни кораби на Съюза съгласно Регламент за изпълнение (ЕС) 2017/218 и допълнителните данни за корабите, изисквани в заявленията за разрешение за риболов съгласно Регламента относно УУВРФ;
                        
                     
                           б)
                        
                        
                           „база данни на Съюза за разрешения за риболов“ означава базата данни, създадена в съответствие с член 39 от Регламента относно УУВРФ с цел да се осигури обменът на информацията, посочена в дялове II и III от същия регламент.
                        
                     
         
         ГЛАВА II
         
            ИНФОРМАЦИЯ В БАЗАТА ДАННИ НА СЪЮЗА ЗА РАЗРЕШЕНИЯ ЗА РИБОЛОВ
         
         
            Член 3
            Заявления за разрешения
            
               1.   При подаването на заявления за разрешения за риболов в съответствие с член 39, параграф 3 от Регламента относно УУВРФ държавите членки и третите държави представят едно заявление за всеки кораб, всяко споразумение, всяка категория риболов и всеки период.
            
            
               2.   Наличната в базата данни на риболовния флот на Съюза информация за корабите се използва от базата данни на Съюза за разрешения за риболов, за да се осигури обменът на данни във връзка с разрешенията за риболов, изискван съгласно Регламента относно УУВРФ.
            
         
         
            Член 4
            Формат на обменяната информация
            
               1.   Форматът на обменяната между държавите членки, третите държави и Комисията информация съгласно членове 11, 18, 22 и 25 от Регламента относно УУВРФ е определението за схемата XML на домейна Fishing License Authorization & Permit (FLAP), базирано на стандарта P1000-9 на езика на ООН за универсален обмен в областта на рибарството UN/FLUX (Fisheries Language for Universal Exchange).
            
            
               2.   Полетата с данни, основните компоненти и правилно форматираните съобщения на разширяем маркиращ език (Extensible Markup Language — XML) трябва да съответстват на определението за схемата XML Schema (XSD) въз основа на библиотеките за стандартизиране на UN/FLUX.
            
            
               3.   Използват се XSD и кодовете на страницата на регистъра на основните данни на уебсайта за риболовни дейности на Европейската комисия.
            
            
               4.   Държавите членки използват документа относно изпълнението на FLAP, достъпен на уебсайта за риболовни дейности на Европейската комисия, за да гарантират, че се предават правилните съобщения и се спазват правилните процедури за базата данни на Съюза за разрешения за риболов.
            
         
         
            Член 5
            Предаване на съобщения
            
               1.   Данните се предават напълно автоматизирано и незабавно, като се използва транспортният слой за обмена на данни за риболова, предоставен от Комисията.
            
            
               2.   Изпращачът отговаря за предаването на съобщенията в съответствие с договорените правила за валидиране и проверка, определени в документа относно изпълнението на FLAP.
            
            
               3.   Получателят на съобщението уведомява изпращача за получаването и за резултатите от валидирането и проверката на съобщението, като изпрати съобщение за отговор.
            
         
         
            Член 6
            Промени в XML форматите и документите относно изпълнението
            
               1.   Решения за промени на XML формата на домейна UN/FLUX FLAP, както и на документа относно изпълнението на FLAP, се вземат от службите на Комисията след съгласуване с държавите членки.
            
            
               2.   Посочените в параграф 1 промени пораждат действие най-рано 6 месеца и най-късно 18 месеца, след като е взето решението за тях. Този график се определя от службите на Комисията при съгласуване с държавите членки.
            
         
         
            Член 7
            Лични данни
            Личните данни, които се съдържат в базата данни на Съюза за разрешения за риболов, не могат да се съхраняват за повече от 10 години, освен ако тези лични данни са необходими за последващи действия във връзка с нарушение или инспекция, или за съдебни или административни процедури. В тези случаи личните данни могат да се съхраняват в продължение на 20 години. Ако личните данни се съхраняват за по-дълъг период, данните се анонимизират.
         
         ГЛАВА III
         
            ЗАКЛЮЧИТЕЛНИ РАЗПОРЕДБИ
         
         
            Член 8
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 декември 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 януари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 28.12.2017 г., стр. 81.
         
            (2)  Регламент за изпълнение (ЕС) 2017/218 на Комисията от 6 февруари 2017 г. относно регистъра на риболовния флот на Съюза (ОВ L 34, 9.2.2017 г., стр. 9).
         
            (3)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).